ڕۆژی سێ شەممە ٩ی گەلاوێژ بەشێك لە كاسبكاران و شۆفێران و مامۆستایان لە شارەكانی کەرەج، تاران و ئەسفەهان و ئەهواز و ڕەشت، دژی بێكاری و گرانی نرخی بازاڕ خۆپیشاندانی ناڕەزایەتیان ئەنجامدا و دەیان كەسیش لەلایەن هێزە ئەمنییەكانی ڕژیمەوە دەستگیركران.
بە پێیی سەرچاوە هەواڵەکان، سەرلەبەیانیی ڕۆژی سێ شەممە گروپێك لە شۆفێری تەكسییەكان و بارهەڵگرەکانی شاری ئیسفەهان لە دژی گرانی و خراپی باری ئابووری وڵات خۆپیشاندانیان دەستپێكرد، دوایی دووكان و بازاڕ داخران و خۆپیشاندانەكە بەرفراوانتر بوو.
هێزەكانی پۆلیسی لە دەوروبەری خۆپیشاندانەكە کۆدەبنەوە و هەوڵیاندا ڕێگانەدەن بە خەڵکی زیاتر بەشداری ئەو خۆپیشاندان و ناڕەزایەتیانە بکەن.
خۆپیشاندەران دروشمی دژ بەسیاسەتە ئابورییەكانی دەوڵەت دەڵێنەوە و هەروەها داوای پشتگیری لە خەڵك دەكەن.
ئەمە لە كاتێكدایە كەڕۆژی ڕابردوو لە تۆڕە كۆمەڵایەتییەكاندا بانگەوازی بۆ ئەنجامدانی خۆپیشاندان لەدژی گرانی و هەڵئاوسانی ئابوری لە هەموو شارەكانی ئێران كرابوو.
سەر لە ئێوارەی سێ شەممە ٩ی گەلاوێژ،لە زۆربەی شارەکانی ئێران خەڵک بە دەم ئەو بانگەوازەوە ڕویشتن و خۆپیشاندانی بەرفراوانیان دەست پێ کردووە و بە دروشمی دژی خراپی ئابووری وحکوومەت هاتنە سەر شەقامەکان، بە تایبەت لە شاری کەرەج خۆپیشاندانەکان بەربڵاوترە و هێزەکانی پولیس و لیباس شيخسییەکان ڕژاونەتە نێو شەقامەکان و دەستیان کردووە بە تەقەکردن و گازی فرمێسک ڕێژ بەرەو خۆپیشاندەران، کە تا کاتی بڵاو بوونەوەی ئەم هەوڵە بەردەوامە.